חוק מעמדן של ההסתדרות הציונית העולמית ושל הסוכנות היהודית לארץ-ישראל (תיקון מס' 2), התשע"ו–2015
הצעת חוק פרטית, הכנסת ה-20
פורסם: ספר החוקים, חוברת 2518, עמ' 312, 2015-12-29T00:00:00+02:00
חוק מעמדן של ההסתדרות הציונית העולמית ושל הסוכנות היהודית לארץ ישראל (תיקון מס' 2), התשע"ו–2015 (להלן – החוק), מעגן את מעמדה של החטיבה להתיישבות (להלן – החטיבה) כאחת מזרועות הביצוע של ההסתדרות הציונית העולמית בתחום פיתוח התיישבות בארץ ישראל שנועדו למימוש יעודה של ההסתדרות הציונית העולמית. 
החוק מאפשר לממשלה לאצול לחטיבה להתיישבות סמכויות בתחום ההתיישבות, ובתחומי פעילות נוספים שבהם מתעסקת ההסתדרות הציונית העולמית. אצילת הסמכויות יכולה להיות אך ורק בהסכמה של ההסתדרות הציונית העולמית, ולא ניתן יהיה לאצול לחטיבה להתיישבות סמכויות אלה ללא הסכמה מצד ההסתדרות הציונית העולמית.
בנוסף, האצלת הסמכויות תיעשה בצורה מסודרת ומפורטת על פי החלטות הממשלה והמדיניות שתקבע, ובהתאם להסכמים מפורטים שייכרתו בין הממשלה ובין החטיבה. ההסכמים הללו יפרטו את מסגרת העבודה השוטפת שבין הממשלה ובין החטיבה, את הפרויקטים והמשימות שיבוצעו על ידי החטיבה, את אופן תקצובה של החטיבה בהתאם למשימות שיונחו לפתחה, ואת הסדרי הפיקוח והבקרה של הממשלה על עבודתה של החטיבה.
יש לציין שהאצלת הסמכויות על פי החוק לא הופכת את החטיבה להתיישבות לחלק מרשויות המדינה, אלא היא תישאר אגף בתוך ההסתדרות הציונית העולמית.
החוק מבהיר את הדברים שתהא החטיבה להתיישבות רשאית לעשות לצורך מימוש הסמכויות שיואצלו לה על ידי הממשלה, ובכלל זה: להקצות משאבים, לבצע פעולות תכנון ופיתוח, לפרסם מכרזים, להפעיל מערך ליווי וייעוץ להתיישבות ועוד, וכל זה כמובן שייעשה בכפוף להחלטות הממשלה ולהסכמים ש בין הממשלה ובין החטיבה.
כמו כן, במסגרת הפעלת סמכויותיה של החטיבה להתיישבות יחולו עליה הוראות חוק חובת המכרזים, התשנ"ב–1992, לפיו, כל אימת שהחטיבה תבקש לבצע עבודה ולרכוש טובין או שירותים, היא תידרש לעשות זאת במכרז על פי הוראות חוק כאמור.
בנוסף, יחולו על החטיבה להתיישבות הוראות חוק חופש המידע, התשנ"ח–1998, בכל הנוגע לניהול העניינים הכספיים של החטיבה, וכך השימוש בכספי הציבור שמועברים לחטיבה יהיה שקוף.